El Branding en temps del COVID-19: Com han d'actuar les marques? | UPF-BSM\nEl Branding en temps del COVID-19: Com han d'actuar les marques?\nQuin serà el futur del retail després del COVID-19? Cap on anirà el comportament dels consumidors en el futur? Com han d'actuar les marques davant d'aquests moments de crisi?\nEstem davant una veritable mutació, on ens hem d'adaptar a nous models de negoci, mercats disruptius, i a una era on els consumidors seran més exigents, indagaran més, reconsiderant les seves decisions de compra i compraran de forma molt més explícita. La digitalització serà protagonista en els processos de negocis.\nLa pandèmia de COVID-19 ha causat condicions inestables a tot el món. Ha posat a l'economia i a la societat davant un dels majors desafiaments en dècades.\nPer al sector publicitari, l'any 2020 s'està convertint en un "annus horribilis ". Les marques es troben en una posició molt difícil i davant una sèrie de reptes que els obliga a modificar les seves estratègies de comunicació i contacte amb els seus clients. Més que mai han d'augmentar la seva capacitat d'adaptació i transformació cap a la nova situació. Moltes marques han mantingut les seves campanyes, unes altres les han modificat i adaptat a les circumstàncies actuals, algunes s'han anat en orris.\nEl comportament dels consumidors ha canviat notablement en les últimes setmanes des del començament de la crisi del COVID-19: Nielsen Global Connect (2020) ha identificat 6 comportaments del consumidor durant la pandèmia:\nla compra saludable proactiva (productes de salut i benestar)\ngestió reactiva de la salut (compra de productes de contenció de virus)\npreparació de rebost (productes no peribles i de salut)\npreparació de vida en quarantena (augment de compra online)\nvida restringida (compres restringides i augment de preus)\nviure amb normalitat de nou (amb més cura per la salut; abastiment)\nLa pregunta que sorgeix ara és: què ens depara el futur? Quin serà l'impacte en els hàbits i en el comportament del consumidor? Com han d'actuar les marques davant la crisi per a contrarrestar la desestabilització econòmica i el menor poder adquisitiu dels consumidors?\nA mesura que la crisi avanci, es manifestaran inevitablement més canvis en el comportament del consumidor i en les seves decisions de compra que seran clau per als negocis.\nI no hi ha dubte que la direcció va cap a una interacció online, cap a un e-commerce, un dia a dia cada vegada més lluny de les botigues Brick & Mortar i del retail. I encara que actualment l'e-commerce està enfrontant-se a desafiaments completament desconeguts, tenint les seves dificultats amb retards en la planificació i el lliurament efectiu a causa de limitacions de mobilitat, un alt nombre de baixes d'empleats per malaltia, entre altres aspectes, és el gran guanyador d'aquesta crisi. Si bé l'economia s'ha paralitzat parcialment a tot el món, és el comerç online, i sobretot el gegant Amazon qui en destaca com a gran beneficiat.\nConsiderant els aspectes esmentats, quina ha de ser l'actitud de les marques en aquests temps de crisi que estem vivint?\nLa comunicació s'ha convertit en un aspecte clau davant la crisi del COVID-19. És ara en el context canviant que les marques han de preguntar-se com actuar, com crear valor afegit, i trobar nous camins i formes de gestió. Per a moltes marques no és la primera vegada que han de gestionar una crisi, però, sens dubte, viure una crisi d'aquesta magnitud global i incertesa és una novetat per a tots.\nSi bé les marques responen al Coronavirus de diferents maneres, moltes es queden al marge, unes altres augmenten les seves inversions en màrqueting de continguts, recordant -en la majoria dels casos- a les persones la gran importància que té el distanciament social en aquests temps i responent amb un missatge positiu al públic per a donar-los raons per creure que superarem aquesta crisi conjuntament.\n"Si alguna vegada vas somiar amb jugar per milions de persones a tot el món, ara és la teva oportunitat. Juga dins, juga pel món", el cas de la campanya de NIKE.\nAUDI ha canviat lleugerament el seu conegut logotip per promoure el distanciament social amb l'eslògan "manté la distància", "romangueu junts". Amb això, Audi envia un clar missatge als consumidors. Si ara seguim les normes de distanciament social, aviat tornarem a estar junts i estarem més units que mai.\nCAMPOFRÍO ha tractat d'animar als seus consumidors amb un missatge emotiu i positiu a través de la seva nova campanya publicitària, utilitzant l'humor de Miguel Gila com a estratègia de comunicació.\nCom NIKE, AUDI i CAMPOFRÍO hi ha moltes altres marques que han tingut iniciatives amb missatges encoratjadors cap a les seves audiències. Sense oblidar moltes altres, que han promogut iniciatives solidàries per lluitar contra la crisi. Evidentment, la gestió de cadascuna de les marques dependrà de cada sector i situació, però hi ha aspectes en comú que són i seran imprescindibles ara i en el futur:\nEmpatia i sensibilitat. És essencial mantenir un to positiu i inspirador. Mai ha estat tan important com ara, mantenir una correcta comunicació de la marca amb missatges coherents i rellevants. Ser optimista, però sense donar massa promeses. Abordar les preocupacions no només dels clients, intentant buscar solucions, sinó enviar també un missatge positiu i afectuós als empleats i els stakeholders.\nPresència i "proximitat amb distància". En aquests temps de crisi és molt temptador per a les marques, reduir costos, fer retallades en màrqueting i desaparèixer mentre que duri "la tempesta". Però és justament el contrari d'allò que haurien de fer; els consumidors senten una alta incertesa, i el que podria semblar una solució temporal, pot esdevenir un problema directe per la pròpia viabilitat del negoci. El consumidor s'està tornant cada vegada més exigent i espera que les marques s'ajustin més que mai a les seves necessitats: Servei, atenció a client, però també transparència i comunicació oportuna.\nHonestedat i Autenticitat. L'audiència espera missatges i anuncis clars i honestos. És imprescindible que les companyies reflexionin sobre com dirigir-se a través de la marca als consumidors per poder establir una bona relació i crear confiança. Hi ha el gran risc de perdre la confiança del client si no es transmet un missatge seriós i fiable. Per això, és essencial parlar obertament i comunicar-se de forma autèntica. Els consumidors necessiten sentir-se recolzats per superar la crisi.\nCompromís. És important que l'audiència i el públic vegi que hi hagi per part de les marques un compromís per gestionar la situació i oferir la millor atenció al client, mostrant responsabilitat cap a la societat a través de les seves actuacions.\nVirtualitat. Està clar que les activitats comercials canviaran encara més cap a un món virtual. En temps com els que vivim és un punt a favor realitzar esdeveniments i reunions virtuals i impulsar les vendes online. Cal que les marques continuïn captant clients a través de correctes estratègies de màrqueting digital.\nLa veritat és que les persones s'adapten ràpidament a les circumstàncies i prenen les seves decisions segons el context actual, sent la pandèmia del coronavirus un clar exemple. El canvi en els hàbits i el comportament de consumidor dependrà en gran mesura de la situació financera de cada llar, però també de les seves perspectives futures i les expectatives de renda que jugaran un paper important en la despesa de cada consumidor.\nPer això, és imprescindible que les marques es preocupin ara més que mai del seu to i gestió de comunicació. Amb propostes creatives, mostrant empatia, sensibilitat i mantenint l'activitat i una presència proactiva, les marques podran sortir encara més forts d'aquest escenari desafiant. Podran recuperar la confiança del consumidor, creant lleialtat i assegurant així la subsistència del negoci. I potser és aquesta l'oportunitat, per reflexionar sobre les seves estratègies de màrqueting plantejades fins ara.


Helly hansen Aegir Ocean Vermell comprar i ofertes a Waveinn\nCompra aquest producte i guanya 744 CoINNs / $ 8.42\nDescripció Helly hansen Aegir Ocean\nLa nostra jaqueta de vela més protectora, offshore i amb mal temps.\nLa jaqueta Aegir Ocean Jacket és una jaqueta de vela offshore de 3/4 de longitud dissenyada per suportar les condicions més extremes.\nLa seva campana, totalment ajustable, d'alta visibilitat, us mantindrà seca sense reduir la visibilitat.\nDisposa de reflectors integrats i Recco® per a una visibilitat clara i una millor seguretat en el mar.\nEl teixit de 5 capes, Helly Tech® Professional, és extremadament durador i ha estat desenvolupat específicament per a l'ús dels oceans.\nLa jaqueta Aegir Offshore disposa de cremalleres secs YKK® Aqua seal® resistents a l'aigua, que ofereixen el màxim tancament impermeable, un coll ergonòmic folrat amb folre polar i còmodes butxaques calentes per a les mans.\nLa jaqueta Aegir Offshore és una peça fonamental de la col·lecció Aegir Offshore.\nLa col·lecció Aegir Offshore, batejada amb el nom del déu nòrdic de l'oceà, està desenvolupada i provada amb l'ajut de professionals de la cursa a alta mar a la Volvo Ocean Race.\n3/4 de longitud.\nHelly hansen Aegir Ocean està disponible amb vàries opcions i característiques. Escull la combinació que més s’adapti a les teves necessitats i rep-la a casa en pocs dies. Així mateix, a la botiga online de nàutica i pesca trobaràs productes relacionats amb Helly hansen Aegir Ocean. En catàleg tens la millor selecció de Jaquetes, amb un disseny especial per donar-te la total seguretat i tranquil•litat en tots els entrenaments i activitats esportives.\nCaracterístiques Helly hansen Aegir Ocean\nTecnologias Helly hansen Aegir Ocean\nSostenibilitat Helly hansen Aegir Ocean\n$ 150.61 $114.99


Atenció, passatgers: vol amb destí desconegut, a punt per embarcar\nWaynabox ven paquets de vol i hotel per a dues persones per 150 euros però sense desvelar la ciutat europea de destí fins a dos dies abans de marxar\nViatjar sense saber on fins a l’últim moment també pot sortir barat. Waynabox és una agència de viatges online fundada per tres enginyers aeronàutics catalans que buscaven una manera divertida i econòmica de viatjar i aprofitar les places que queden lliures tant als avions com als hotels. Venen un paquet de vol d’anada i tornada i dues nits d’hotel per a dues persones a diverses capitals europees; el passatger, però, no sap quina serà la seva ciutat de destí fins a dos dies abans d’embarcar. El preu són 150 euros per persona i si es vol descartar alguna ciutat on ja s’ha viatjat anteriorment s’han de pagar cinc euros més.\nLa idea va néixer d’un treball de final de màster amb què Ferran Blanché, Pau Sendra i Daniel Jiménez volien convertir en realitat el projecte d’un Interrail aeri. Aquest va ser el projecte empresarial que van presentar a l’acceleradora de Juan Roig, el propietari de la cadena de supermercats Mercadona, que va invertir 100.000 euros per desenvolupar el projecte. A més, en una segona ronda de 250.000 euros que van tancar al març hi va entrar un dels exdirectors comercials de Spanair. “Vam començar a arribar a acords amb les aerolínies i amb intermediaris que ens feien arribar les places buides d’última hora als avions”, explica Blanché, el responsable de producte d’aquesta start-up. Amb aquesta oferta els viatgers no sabien on anaven fins a l’últim moment, però tampoc quan tornaven a casa perquè enllaçaven vols lliures entre diversos països.\nAixí que van repensar el projecte: “Ens vam adonar que la gent vol saber quan torna”, confessa Blanché. Després d’entrar a l’acceleradora de València, on van traslladar-se ara fa un any i mig, es van convertir en el que és actualment Waynabox. En els últims sis mesos han tingut unes 5.000 reserves i Blanché explica que creixen a un ritme del 20% mensual, amb una facturació d’uns 600.000 euros en el primer any de vida. Ara són 15 treballadors, que es traslladaran aquest mes a Barcelona, on tenen la intenció d’instal·lar definitivament l’empresa per començar l’expansió cap a altres ciutats d’Europa.\nMantenir el factor sorpresa és la clau d’aquest negoci. “Sovint no és el preu del viatge sinó l’aventura de no saber on vas”, explica Blanché. A més, el paquet inclou un conjunt de reptes: llocs o experiències per descobrir a la ciutat de destí que, si s’assoleixen, es converteixen en descomptes per a la pròxima vegada que es faci servir Waynabox.\nAquests tres enginyers no han tingut només la idea, sinó que han desenvolupat l’algoritme que filtra les ofertes de vols i d’hotels lliures i amb descompte per a aquell cap de setmana. Reben les ofertes dels hotels un 20% més barates del que les tenen les agències i d’aquí és d’on en treuen els beneficis. “Bàsicament el negoci està en l’oferta del preu d’habitació d’hotel, més que de les aerolínies, que és un sector menys accessible”, diu Blanché. Tot i que és un procés automatitzat, també intenten personalitzar cada oferta depenent de l’usuari. Per exemple: “Si és una parella podem canviar un esmorzar gratis per un sopar romàntic”, assegura. Blanché explica que els clients més típics de Waynabox són comiats de solter, grups d’amics o regals d’aniversari.


L'espai de Catalunya Informació "La poma de Newton", amb Purificació Barceló, ha guanyat el premi ASEBIO 2016 de Comunicació i Divulgació de la Biotecnologia\nEl jurat de la cinquena edició dels premis de l'Associació Espanyola de Bioempreses, ASEBIO, ha premiat en concret el reportatge dedicat a la medicina regenerativa que es va emetre el 15 d'abril del 2015\n19/10/2016 - 14.47 Actualitzat 20/10/2016 - 08.39\nEl premi s'ha atorgat en la categoria de televisió i ràdio i ha estat per un espai de "La poma de Newton" on s'indaga sobre les aplicacions de la medicina regenerativa, que ja permet, per exemple, produir pell en impressores 3D i que en el futur ha de fer possible generar òrgans en laboratori.\nEl premi té una dotació econòmica de 1.500 euros.\nSegons el jurat, aquest treball s'ha elegit per l'actualitat de la seva temàtica, per la seva bona documentació, per l'impacte i interès per als oients i per la qualitat, claredat i l'evident caràcter divulgatiu.\nASEBIO vol destacar la gran acollida que ha tingut aquest certamen i vol ressaltar el creixent interès dels mitjans de comunicació per la publicació i l'emissió d'informacions relacionades amb la biotecnologia.\nASEBIO té el suport d'EuropaBio, la Federació Europea de la Indústria Biotecnològica, i està integrada a la CEOE, la Confederació Espanyola d'Organitzacions Empresarials, i a la SEBBM, la Societat Espanyola de Biologia i Bioquímica Molecular.\nEl premi s'entregarà el mes de novembre a Madrid, durant la celebració del Bioencuentro, el primer fòrum de formació, opinió i debat en temes biotecnològics, que reuneix experts i periodistes al voltant d'aquest sector denominat "el negoci del segle XXI", segons la mateixa organització del certamen.\nSi voleu escoltar el reportatge premiat, el trobareu si aneu aquí.\n"La poma de Newton" és un espai de ciència de Catalunya Informació, editat i presentat per Purificació Barceló, que recull els últims avenços en biomèdica, astronomia o salut. A més, segueix l'actualitat de les últimes investigacions i grups de treball dels centres de recerca de tot el món amb especial atenció a la comunitat científica dels Països Catalans. S'emet cada 15 dies en diferents horaris i durant tota la setmana a Catalunya Informació.


RACÓ DE LA COACH: AMICS PER SEMPRE?\nAvui, a la feina, he conegut la germana de M.G. Ha vingut directa cap a mi i m’ha preguntat si recordava M.G. Encara amb els papers a les mans, m’he sorprès durant una fracció de segons -confio que no se n’hagi adonat. La germana ha parlat amb orgull de M.G. M’ha posat al corrent de les seves activitats actuals, dels progressos de la família i, com no, ha fet de missatgera de la seva germana per trametre’m molts records.\nEm vaig relacionar amb M.G. durant un any, només un any. Durant aquell temps vaig compartir afició amb ella i amb altres bones amigues. Ara que m’han arribat notícies seves, em pregunto si jo hauria fet el mateix: enviar un missatger per fer-li present que em considero la seva amiga encara. M.G. és una persona admirable, amb un immens esperit de superació, i penso que he tingut molta sort de trobar-me amb persones que com M.G. m’han aplanat el camí i m’han fet riure el cor.\nSento, però, una recança. No hauria hagut de posar quelcom més de la meva voluntat per mantenir més propera aquella bona amistat? Sovint em trobo acomiadant-me de persones amb qui em creuo per diversos motius i m’he acostumat a tancar episodis que si bé es poden reobrir en qualsevol moment perquè la confiança hi és, no arribem més enllà, a perseverar en l’amistat.\nUna bona amistat és un tresor, un bé preuat i sovint diem que escàs. Estic del tot convençuda que depèn de mi mantenir i augmentar les coneixences amb aquells que són uns bons companys de vida. Vaig a telefonar a M.G.\nmaijo 10 de juliol de 2011 a les 21:35\nQualsevol temps és bo per a rectificar o actuar. Les bones amistats sempre estan darrera la porta, només hem d'obrir-la.\nAnònim 11 de juliol de 2011 a les 14:30\nÉs ben cert el que dius! Una abraçada i moltes gràcies,\nonatge 28 d’agost de 2011 a les 23:15\nCom molt bé diu la maijo, les bones amsitats sempre estan darrera la porta. Però ja fa molts anys vaig llegir: Costa ser amic dels amics/amigues... I diria que és cert. L'amistat depèn de la profunditat de l'entrega a compartir...\nDes del far una abraçada (ara fa temps que no ens hem vist, però tinc el teu record ben present).\nAnònim 1 de setembre de 2011 a les 8:34\nGràcies, Onatge, pel teu punt de vista, tan encertat. Sovint, quan esmento la teva ciutat, també hi ha associat el teu record, i el de la teva família.\nUna abraçada des del delta.


Actualitzat 24/1/2020 11:28:13 +00:00 CET\n40 entitats locals publiquen un manifest a la web de la plataforma '+CulturaxBCN'\nLes rèpliques de quadres que han aparegut aquest divendres al matí en alguns punts emblemàtics de Barcelona són d'unes 40 entitats locals que donen suport a instal·lar a la ciutat el museu Hermitage, un projecte que està pendent d'aprovació municipal.\nLa iniciativa és de la plataforma 'Més Cultura per a Barcelona' ('+CulturaxBCN' és la llegenda que apareixia al costat dels quadres) i aquest mateix divendres han obert una pàgina web en què publiquen el seu manifest (http://www.mesculturaperbcn.org/), que ha recollit Europa Press.\nEls signants del manifest 'L'última oportunitat' --entre els quals predominen associacions de veïns i de comerciants-- demanen que les administracions "facilitin l'arribada del museu Hermitage a Barcelona, sense més dilacions", i constaten que el projecte s'ha elaborat segons el Pla Especial de la nova bocana del Port de Barcelona aprovat pel mateix Ajuntament.\nCULTURA PER MILLORAR EL TURISME\nEl text defineix aquest museu com una infraestructura d'interès general "que pot constituir un eix transformador del perfil del turista, començant per la mateixa Barceloneta, que tant ho necessita", a més de suposar una inversió en educació i un futur punt de trobada de nous artistes de la ciutat.\nTambé al·lega que "des de diversos sectors culturals fa mesos que s'adverteix d'una falta de rumb cultural" local, i afegeix que, a diferència de Madrid, Bilbao i Màlaga, Barcelona no ha posat en marxa cap gran infraestructura artística en els darrers 20 anys, segons el manifest.\nEl projecte està pendent de la resolució dels quatre informes no vinculants encarregats pel consistori i de la signatura d'un conveni entre l'Ajuntament i el Port.\nEl president de Barcelona Oberta (un dels signants), Gabriel Jené, ha declarat que es perdrà una oportunitat "si les administracions no aproven el projecte en els propers dies".\nI el vicepresident de l'AAVV de la Barceloneta, Manel Martínez (un altre signant), ha considerat que el museu ajudarà molt els veïns del barri marítim, on, segons el manifest, el litoral barceloní està revivint després d'estar "somnolent des dels Jocs Olímpics".


EUIB demana al Govern espanyol per l'augment de preus dels vols\nEsquerra Unida de les Illes Balears ha registrat una bateria de qüestions dirigides al Govern espanyol, mitjançant el diputat d'EU País Valencià Ricardo Sixto, per tal d'esclarir l'apujada de preus dels bitllets d'avió des de l'augment al 75 % del descompte de resident.\nAlgunes informacions periodístiques asseguren que el Ministeri de Foment s'ha compromès amb la presidenta del Govern a estudiar mesures per a frenar l'augment dels preus dels vols dels residents de les Balears cap a la Península.\nDes de diversos àmbits se sospita que les companyies aèries s'aprofiten del descompte del 75 % als residents per encarir les tarifes. Això s'ha notat al passat pont de la Constitució espanyola i es preveu que passi el mateix per les festes de Nadal. Per exemple, una anàlisi realitzada a la Universitat de les Illes Balears assegura que els vols que parteixen de l'aeroport de Palma són quasi tres pics més cars quan s'aplica el descompte del 75 %, i és fàcil comprovar que avui comprar un bitllet des de Palma fins a Madrid el dia de Nadal és cinc pics més car que un de Madrid a Palma.\nAixí, si continua l'augment de preus, els residents de les Balears es beneficiaran molt poc del descompte establert per als vols a la Península. Existeixen algunes mesures per a frenar l'encariment dels vols a la Península, i corregir aquests desequilibris, proposades per diferents agents, com la tarifa màxima o limitar les subvencions que reben les companyies aèries pel descompte de resident.\nTé raó E.U. quan denuncia les companyies aèries i les mangarrufes que fan amb els preus. Però alguna altra cosa no funciona bé, quan podem trobar bitllets d'avió a la península (amb tot el que contaminen i consumeixen de combustible els avions) més barats que un bitllet senzill de tren de Palma a Manacor ò un bitllet de bus de Palma a Cala Millor.


Un revisor de tren rep un cop de puny en fer fora una usuària sense bitllet - Diari de Girona\nUn revisor de tren rep un cop de puny en fer fora una usuària sense bitllet\nL'home denuncia que l'acompanyant que anava amb ella li va intentar donar puntades de peu a la panxa i el va insultar i amenaçar de mort\nelisabet don 01.01.2018 | 07:10\nL'estació de tren de Llançà va viure aquest passat dimecres una situació d'allò més tensa. Un revisor de la Renfe denuncia que va ser agredit després d'intentar fer fora una usuària que viatjava sense bitllet. L'acompanyant de la dona li va propinar un cop de puny a la cara, li va escopir en diverses ocasions i el va amenaçar de mort.\nTal com va explicar l'operari al Diari de Girona, els fets van passar al voltant de dos quarts de sis de la tarda. El revisor estava treballant en un tren regional que anava de Portbou a Barcelona i en aquell moment va pujar una dona amb qui havia tingut alguna disputa anterior perquè aquesta viatjava sense el bitllet corresponent.\nEl treballador relata que aquesta vegada la dona anava acompanyada per un home, que es va identificar com el seu marit i que el va començar a acusar d'haver-la agredit a ella en ocasions anteriors. L'individu es va posar cada vegada més agressiu i li va començar a escopir, li va dir que el mataria i va intentar donar-li puntades de peu a la panxa.\nDavant d'aquesta situació, el revisor es va intentar apartar però no va poder evitar rebre un cop de puny a la cara que li va trencar les ulleres i li va fer sortir sang en clavar-se-li la muntura. La dona i el seu acompanyant van abandonar el tren després d'assegurar, tal com relata el treballador, que s'alegraven «del que li havia passat». Immediatament la Policia Local de Llançà van acudir a l'estació. El revisor va anar ahir al matí a posar una denúncia als Mossos d'Esquadra de Girona, passant també pel CAP de Can Gibert del Pla.\nNo és la primera vegada que el revisor en qüestió té problemes amb la mateixa usuària. Al voltant del mes de maig, l'home relata que un matí ella havia pujat sense el bitllet i que en aquell moment va poder posar-li una sanció de 50 euros. Un cop li va donar els diners, l'operari diu que li va dir que era un «lladre» i fins i tot va intentar sostreure els diners de la butxaca de la camisa del treballador, allà on ell els havia posat. El revisor la va aturar agafant-la del braç i en trobar els vigilants la van fer baixar. Posteriorment el revisor va rebre una denúncia de la dona on l'acusava d'haver-la agredit, doblegant-li la mà.\nEl revisor relata que «gairebé cada dia passen coses així» i que aquestes situacions també perjudiquen la resta d'usuaris. També assegura que els passa a tots els que treballen i que hi ha dies que a base d'insults i agressions «això sembla la selva».


The Daily Avalanche: Retorn a Winesburg\nTorno a llegir, potser per tercera vegada, “Winesburg, Ohio” (1919), l’obra mestra de Sherwood Anderson, que segurament no necessita presentació perquè és un clàssic reconegut (fins i tot va guanyar un extemporani Premi Llibreter el 2009, noranta anys després de la seva publicació original), però que em sembla que entre nosaltres encara no ha assolit el prestigi que es mereix; i no tan sols per la influència que va exercir sobre els escriptors de la generació següent (gent que s’anomenava Ernest Hemmingway, William Faulkner, Arthur Miller o William Saroyan), sinó amb més motiu pel valor intrínsec que té l’obra en si mateixa.\n“Winesburg, Ohio” pertany a un tipus de llibre de filiació complicada encara que no infreqüent com és el del cicle de contes interrelacionats. Per això sovint se l’ha considerat més com a novel·la que com a col·lecció de relats, tot i que la distinció és irrellevant a l’hora d’apreciar-la com cal. Winesburg, el Winesburg fictici del llibre d’Anderson, és un poble d’Ohio prou gran com per disposar d’un banc i d’una publicació periòdica local. Però sobretot el que té Winesburg és un munt d’habitants amb els seus propis problemes i les seves pròpies insatisfaccions. Cadascuna de les vint-i-dues històries que componen el llibre se centra en un protagonista diferent —tal com s’especifica a l’índex—, però hi ha molts personatges que apareixen a més d’un conte de manera que a mesura que avança l’obra la comunitat humana que forma el poble adquireix complexitat i consistència.\nUn altre tret unificador és la presència de George Willard a gairebé tots els relats. El jove periodista del ‘Winesburg Eagle’ esdevé, gràcies a la seva feina i a la seva posició com a fill dels propietaris de l’hotel, un testimoni privilegiat i de vegades fins i tot confident dels seus conciutadans. No es recolzen els contes d’Anderson en trames gaire complicades i són més aviat pobres d’anècdota; es concentren sempre en el retrat d’un sol individu —inevitablement solitari, incomprès, desarrelat—, les seves circumstàncies i el moment definitori de la seva biografia, aquell que a través d’un descobriment epifànic possiblement marcarà el seu destí fins a la mort. Es tracta de vides sovint condemnades per no conformar-se a la norma rígida de les poblacions petites i, tot evitant el traç gruixut del naturalisme, s’insinua una atmosfera de sexualitat asfixiada, violència reprimida i por de tot allò que és diferent.\nLa relectura de “Winesburg, Ohio” ha estat a l’altura del record que servava de la primera lectura, tot i que mai no es podrà repetir l’impacte que em va causar quan jo tenia divuit anys i era un jove amb una sexualitat un xic problemàtica, a més d’incipient aficionat a l’escriptura. Era inevitable que m’identifiqués amb aquesta colla de personatges situats al marge dels marges i encara més amb George Willard, testimoni impotent d’un món enrarit, que troba el seu alliberament en una escapada al “món real” que la gran ciutat de Cleveland exemplifica.\nMés enllà d’aquestes identificacions immadures i post-adolescents, “Winesburg, Ohio” aguanta perfectament qualsevol mirada crítica que se li vulgui projectar. No em cansaré de recomanar-lo com el que és: una bella i exemplar manera de descriure algunes de les parts més tristes de la humanitat.\nAnònim 3 de juny de 2014, a les 8:35\nCreus que es casualitat que en aquest capítol del simpsons també digui que son 22 històries? De fet, son algunes menys, però el títol es clar.\nAllau 3 de juny de 2014, a les 9:29\nDiu que s'inspiren en el film "32 curts sobre Glenn Gould", crec que el 22 és una casualitat.


ESPECTACLES PER A TOTA LA FAMÍLIA REPARTITS EN DIFERENTS BARRIS D’OLOT\nESPECTACLES PER A TOTA LA FAMÍLIA REPARTITS EN DIFERENTS BARRIS D’OLOT El cicle Zona B: la cultura als Barris começa aquest cap de setmana i arribarà als Desemparats, a Montolivet, al Pla de Dalt i a Vivendes Garrotxa\nDurant quatre caps de setmana la cultura s’instal·larà en quatre barris d’Olot: Desemparats, Montolivet, Pla de Dalt i Pisos Garrotxa. Zona B: La Cultura als barris és un projecte que van escollir els veïns de la zona oest d’Olot dins dels Pressupostos Participatius de l’any 2019. La programació inclou espectacles gratuïts, per a tota la família, que es representaran en diferents places d’aquests barris.\nAquest projecte s’ha impulsat conjuntament entre les diferents àrees de l’Ajuntament d’Olot i els barris de la ciutat. Els veïns han escollit els espectacles que conformen la programació, així com els espais on es duran a terme les representacions. A més, també s’encarreguen de diferents feines relacionades amb els espectacles com el control d’accés o el muntatge de l’espai, entre d’altres.\nLa primera de les propostes serà aquest dissabte dia 19 de setembre, a les 18 h al pàrquing de l’Institut La Garrotxa, on es podrà veure l’espectacle Mrs. Brownie de la companyia Teatre Nu. A través de titelles, ens presenten la història d’una diva de la música negra americana que es troba al final de la seva vida.\nLa setmana següent, el dissabte dia 26 de setembre a les 18 h, l’escenari es trasllada a la plaça de Montolivet per veure Full House, de la Cia. Electrico 28. Un espectacle de teatre físic i música en directe, que explica la història dels veïns Koala, Dog i Horse.\nEl diumenge 4 d’octubre a les 17 h, la companyia Campi qui Pugui representarà Manneken’s Piss a la plaça Malagrida. Dirigit per l’artista olotí Toti Toronell, aquest espectacle sense paraules juga amb el llenguatge de les màscares i la comèdia de l’absurd. La instal·lació s’inspira en la font del Manneken Pis de Brussel·les.\nL’ultima de les propostes serà el dissabte 10 d’octubre a Vivendes Garrotxa. La Companyia Baldufa ens mostrarà Bye bye, Confetti, un espectacle de pallassos extravagants i autèntics, amb humor i amor, a parts iguals. Es podrá veure en dues sessions, a les 18 h i a les 20 h.


HISTORIA DEL CLUB –\nL’Entitat Vespa Club de Reus va ser fundada el 28 de juny de 1955 coincidint, amb les festes majors de Sant Pere de la capital del Baix Camp.\nVa ser poc després que la marca Piaggio, desbordada per l’èxit internacional, hagués triat Espanya per construir una planta de més de 13.000m2, inaugurada el Febrer de 1953, i que es faria càrrec de la fabricació del mític Scooter fins l’Octubre de 2002, any en que van ser tancades les seves portes. Fins llavors, havien estat fabricades a Madrid més del 10% del total de 17 milions d’unitats comercialitzades a tot el món.\nTornant a la història del Vespa Club Reus, cal dir que la seu de l’entitat se situà inicialment al cèntric Carrer Monterols nº36, (Bar SAVOY) i ja en aquesta època s’organitzaren tot tipus d’activitats i proves motoristes amb els primers models vespa 125; destacar-ne ‘la prova de litre’, gimcanes, excursions culturals amb recorreguts de més de 300 kms, competicions de velocitat, etc., i sempre amb el recolzament d’un taller sub-agència Oficial Vespa, situat al Carrer Santa Magdalena nº15 de Reus, regentat pel Sr. D. Jordi Bieto Malapeira, qui fou –a més- President de l’entitat.\nEl Club de Reus va arribar a tenir un gran èxit entre socis, seguidors i públic en general fins la dècada dels 70’, època en que el bar Savoy tancava les seves portes i amb ell desapareixeria l’entitat. Van caldre 29 anys perquè, al 1999, un grup reduït d’amics, aficionats a les Vespas i Lambrettes, s’agrupessin en un local social al Carrer Ciutat de Reus a Salou, amb un projecte molt ambiciós, fundar un nou “motoclub” dedicat exclusivament als Scooters Clàssics. L’any 2002 neix l’entitat anomenada ”Amics Vespa-Lambretta Reus-Salou” al qual poc desprès es decideix modificar el nom i una vegada realitzats tots els tràmits formals, es recupera el nom oficial de ‘Vespa Club Reus’. S’aconseguí una nova seu social, que durant poc temps romangué al Carrer Sant Lluís nº55 de Reus; fou al 2003 quan el Club es traslladà al que actualment és la seu oficial, un local de dues plantes amb poc més de 80m2, on es disposa d’un petit taller on poder fer les reparacions necessàries i donar consells sobre el manteniment dels mítics Scooters i, sobretot, poder compartir les inquietuds i històries entre tots els Vespistas que formen el club.\nActualment, l’Entitat Vespa Club Reus compta amb més de 290 socis, alguns d’ells, fins i tot, socis de l’antic Vespa Club Reus, que han fet ressorgir l’entitat en poc mes de nou anys, essent una entitat registrada com Associació Cultural i Esportiva, tant en l’àmbit Provincial com Autonòmic.\nLes Activitats del Club són molt diverses, des de sortides els caps de setmana realitzant visites a d’altres poblacions, la participació en concentracions d’altres Clubs de la geografia catalana, nacional i fins i tot internacional, o les curses de Resistència en les que participa des de l’any 2009.\nVespa Club Reus també col·labora en fires, exposicions, activitats culturals de la ciutat i conferències relacionades amb la temàtica Scooterista, fent coneixedors al públic de les seves restauracions, preparacions, reconstruccions, etc.\nL’Any 2009, l’Entitat va crear una nova Comissió que ha participat els darrers anys al Carnaval de Reus, batejant al grup amb el nom de “Colla dels Vespistats”, que s’encarrega de preparar durant tot l’any, un dels esdeveniments més divertits i festius de la ciutat.\nEl tretze de Febrer de 2010, s’inaugurà la segona seu del Vespa Club Reus, ubicada al Carrer de la Igualtat 12, del Polígon Granja Vila, un espai integrat al taller MRC, concessionari Oficial del grup Piaggio, on l’entitat disposa d’un espai a la planta baixa d’exposició de Vespes i Lambrettes dels anys 50’, 60’ i 70’ en perfecte estat i de mes de 80m2 a la segona planta, on es celebren les reunions de junta i es preveu incorporar en breu, una zona on poder realitzar consulta dels llibres, catàlegs, manuals de taller i documentació de la que disposa l’entitat.\nUn dels projectes previstos per la junta actual, es organitzar xerrades i cursos de formació específica de Vespa i Lambretta, on els assistents podran adquirir coneixements bàsics per reparar les seves pròpies motocicletes.


QUADERN DEL PEDRAFORCA: Jordi Romero elaborarà el Pla d'Ordenació Urbanística Municipal d'Avià\nJordi Romero elaborarà el Pla d'Ordenació Urbanística Municipal d'Avià\nEm diuen que l'Ajuntament d'Avià ha escollit l'equip de l'arquitecte Jordi Romero per a elaborar el Pla d'Ordenació Urbanística Municipal (POUM).\nM'expliquen -jo no hi entenc res- que Jordi Romero té experiència en l'àmbit municipal, doncs ha tingut càrrecs a Sant Vicenç dels Horts, Santa Coloma de Gramanet i Sant Just Desvern, on devia coincidir amb Anna Hernàndez i Bonancia, esposa actual del President.\nAfegeixen que Jordi Romero ha fet projectes d'habitatges, rehabilitacions, escoles públiques (Ceips), jardins, biblioteques, teatres municipals... fins i tot l'edifici de la Guàrdia Urbana del districte de Gràcia de BCN. Però també parcs, zones verdes, centres històrics i un munt d'actuacions que inclou l'estació i l'entorn dels Ferrocarrils Catalans de Terrassa. I encara el Pla d'Ordenació Plurimunicipal de la Cerdanya, estudi d'accessibilitat i mobilitat a Pedralbes (BCN), Regulació de Sòl no Urbanitzable a l'Escala, el Catàleg del Patrimoni Històric d'uns quants barris de BCN per encàrrec del Col·legi d'Arquitectes de Catalunya i un llarg etcètera que té com a projectes estrella els plans generals de Lleida i Donosti.\n-Què et sembla? -em demana l'interlocutor.\nLi responc que considero molt plausible que es vulgui posar fi al desori urbanístic d'Avià i que s'encomanin les regnes de la tasca a un equip liderat per un arquitecte tan qualificat.\nComento aquestes coses amb una persona entesa i en sentir-les sembla que reflexioni en veu alta: "El Romero és molt bo, però el desgavell urbanístic d'Avià només es pot ordenar fent miracles". Doncs esperem el miracle.\nPublicat per Benigne Rafart a 23:16\nTrobo que ets molt crític amb els temes urbanístics d'Avià. D'acord que hi ha coses que es podien haver fet d'una altra manera, però tampoc no n'hi ha per tant. Tot el creixement per la banda oest del poble la trobo prou harmònica i agradable, la llàstima és que la normativa no fixés densitats per zones, que hauria evitat la construcció d'alguns pisos massa petits en uns carrers massa estrets.\nI el creixement per la zona de davant de l'Ateneu (el famós Pla Parcial) és inevitable, encara que s'acosti massa a casa dels teus parents. Només cal anar a una zona enlairada i aviat es veu que cal connectar el sector de davant la piscina amb el sector de la Torreta.\nHo sento, però no comparteixo l'opinió que facin falta miracles perquè tinguem un poble endreçat urbanísticament.\n27 de novembre de 2007 a les 19:27\nSóc en Jordi Romero, i per casualitat he ensopegat amb el vostre Blog. Tot just fa dos dies que hem rebut al nostre despatx la notificació de l'adjudicació per concurs per a redactar el nou POUM.\nSom dels que creiem que la participació ciutadana és essencial per a planificar un territori, i per això crec que és un bon senyal haver conegut (fins i tot abans de començar!) persones amb opinió sobre els problemes (problemes i també potencialitats, com a tot arreu)urbanístics d'Avià. Contem amb les vostres opinions: la nostra experiència professional, per important que sigui, no serveix per a res, aïllada de les persones que hi viuen. Fins aviat.\n4 de desembre de 2007 a les 0:41


Onda beca a 33 joves esportistes per ajudar-los a desenvolupar la seua carrera\nBallester reuneix a tot el talent esportiu ondense en un emotiu acte que ha comptat amb el ciclista Óscar Cabedo com ambaixador\nL’Ajuntament d’Onda ha fet lliurament aquesta vesprada de les 33 beques a joves esportistes d’elit i promeses, de 13 disciplines diferents, amb l’objectiu d’ajudar-los a desenvolupar la seua carrera. Així, la sala d’actes de la Cassola ha reunit a tot el talent esportiu ondense en un emotiu acte que també ha comptat, com a ambaixador d’excepció, amb el ciclista professional Óscar Cabedo.\nPer part seua, Cabedo ha posat en valor la ciutat com a bressol de grans esportistes i escenari idoni per a entrenar i viure l’esport. Així mateix, ha comentat la idoneïtat d’aquestes ajudes com “una primera oportunitat per a tots aquells que vulguen convertir-se en esportistes professionals, i que els inicis són molt durs i requereixen molta disciplina, esforç i sacrifici, tant per part de l’esportista com de la família”.\nLa línia d’ajudes per a aquest 2019 ascendeix a un total de 10.000 euros, encara que l’alcaldessa d’Onda, Carmina Ballester, ha anunciat que s’ampliaran per a 2020 fins als 12.000 euros, amb l’objectiu de “millorar la prestació del govern municipal destinada a sufragar les moltes despeses de desplaçaments i de material que té un esportista i de garantir que ningú es quede sense la seua oportunitat”.\n“Representeu l’esforç, la constància, la superació de qui creu que l’impossible només significa treballar una mica més. Sou la resposta a qui en algun moment pensa a baixar els braços. Sou l’exemple que mai hem de deixar de lluitar per un objectiu, per una motivació, per un somni. Continueu lluitant, perquè el millor encara està per vindre”, ha conclòs l’alcaldessa.


Sons de Mercat, Festival Ressona - Club TR3SC\nEl Cor Jove proposa una visita a un escenari fresc i dinàmic, a un lloc de convivència i ple de vitalitat: al mercat! Dins aquest context, el cor ofereix un repertori de cançons d'arreu del món que tenen com a nexe comú la força d'una posada en escena que no deixarà indiferent al públic.\nEl Cor Jove Amics de la Unió va néixer l'any 2005 dins la Societat Coral Amics de la Unió de Granollers. Està format per 25 joves d'entre 16 i 22 anys que s'inicien en el treball propi d'una formació de veus mixtes. La majoria provenen de l'escola coral de l'associació. Compta amb un repertori variat, però dedica especial atenció a la música moderna i popular.\nEntre els últims projectes, cal destacar Sons del mercat, un programa per a veus mixtes que va estrenar a Eurotreff (Festival Internacional per a Cors Joves) de Wolfenbüttel l'estiu del 2017 i Ceremony of Canticles, una producció formada per l'obra de Benjamin Britten Ceremony of Carols i la de Johan Duijk amb textos de Ramon Llull, Canticles.\nAnteriorment, el Cor Jove també havia actuat en la representació de West Side Story al Teatre Auditori de Granollers (2016) I La màgia de Broadway per Nadal a L'Auditori de Barcelona (2016), al Carmina Burana al Palau de la Música Catalana amb l'Orquestra Simfònica de Barcelona i Nacional de Catalunya (2015), A Little Jazz Mass de Bob Chilcott amb diversos cors joves de Catalunya i dirigits per Johan Duijck (2015) I Catalunya 1714 dirigits per Salvador Brotons amb l'Orquestra Simfònica de Catalunya (2014).\nActualment el cor està dirigit per Marta Dosaiguas.


El Patí Vilafranca B guanya 2 a 5 el derbi amb el Sant Ramon i es col·loca líder de 2ª Catalana\nEl passat divendres es jugava el derbi local de la 2ª Catalana entre el CP Sant Ramon i el CP Vilafranca, on els homes de Josep Fuster es van imposar als col·legials per 2 a 5.\nEl partit no va ser dels més vistosos, però la rivalitat local va fer que fos dels més tensos i emocionants. El Patí va començar molt bé, ja que en el minut 8 Oriol Painous va marcar el 0-1, el Sant Ramon lluitava, i va tenir la recompensa de l’empat poc després. Però en el minut tretze de partit es va trobar amb el 1 a 2, obra de Jordi Busquets. Els minuts passaven i Jaume Oliveras “Xumi” feia el 1 a 3 d’un fort xut de mitja distància que el porter Pla no podia aturar. Quedaven vuit minuts per l’acabament i el Vilafranca dominava el partit, tot i que els ratllats provaven la sort amb xuts de lluny que un inspirat Mia Martí anava aturant.\nA la represa el Sant Ramon va sortir amb ganes d’escurçar el marcador, però un encertat Mia Marti aturava tot el que li arribava, al minut 14 una combinació entre Marc Martí i Enric Martí, va posar el 4t gol favorable al CP Vilafranca i tot just un minut després de nou Xumi Oliveras feia el 1 a 5. Quedaven 15 minuts, i el Sant Ramon intentava de totes les formes intentar retallar les diferències, i va obtenir la recompensa en el del gol a manca de 6 minuts per la finalització del partit. Tant uns com altres continuaven atacant a les porteries, però el marcador ja no es va moure i el partit es va acabar amb el definitiu 2 a 5 favorable al Patí. Aquest és un resultat perfecte pel Patí B, ja que passarà les festes de Nadal com a 1r classificat de la 2ª Catalana en el seu grup segon.\nL'equip júnior entre els 16 millors equips de Catalunya\nAquest cap de setmana l’equip júnior, ha jugat les eliminatòries d’accés a la fase preferent, amb la recompensa de la classificació, i així està entre els 16 millors equips de Catalunya de la categoria junior.\nEls jugadors de Sebas Moreno jugaven dissabte a la nit l’anada de les eliminatòries a Cornellà, on perdien per un ajustat 4 a 3 després de començar guanyat el partit per 0 a 2. Per tant en el partit de tornada tocava remuntada, i així ha sigut, en aquesta tarda del diumenge de Fira del Gall, on els vilafranquins han remuntat l’eliminatòria i han guanyat per 4 a 1, aconseguint l’accés a la lliga preferent de la categoria.\nCom a anècdota, cal destacar que el jove jugador vilafranquí Enric Martí, de l’equip júnior, ha disputat els quatre partits, el de 2ª Catalana, el de 1ª Divisió Nacional i els 2 davant el Cornellà i en tots ells ha marcat un gol, completant així un perfecte quatre de quatre.


per Javier Giménez 19/08/2014 00:00h\nEmocions, vivències i sentiments| Javier Giménez\nHan estat mesos intensos i vibrants presentant per escoles, instituts, biblioteques, casals de cultura o centres cívics 'las Maestras de la República', un documental, projecte de la Federació de Treballadors de l’Ensenyament de la UGT per a la recerca de la memòria històrica; la defensa de valors com els de la igualtat, l’esforç o el respecte a les diferències; i la reivindicació del dret a la cultura i l’educació. Allà on l’hem projectat, un cúmul d’emocions, vivències i sentiments afloren entre els assistents.\nI el passat 5 de juliol a la Granadella; l’acte al voltant de 'Las Maestras de la República' de nou un homenatge a les i els qui, vessant il·lusió, feien seu l’ideal republicà de modernitzar el país mitjançant la cultura i l’educació. Parlàrem de docents de les nostres comarques: Carolina Zavala, Teresa Vilasetrú, Beatriu Cases, Montserrat Parellada... ens acompanyaven Núria Barrull i Manuel Bergès.\nLa Núria, filla dels mestres que foren de La Granadella, Josep i Carolina; a l’exili veneçolà, a Maracaibo, fundaren l’institut 'Cervantes'. I el Manuel, fill del Manuel Bergès i la Beatriu Cases, ambdós docents; essent a França, ell, membre de la Resistència fins que la Gestapo l’empresonà i... no tornà.\nEscrivint les ratlles que ara llegiu m’assabento: el mateix cap de setmana de l’acte a La Granadella, al poble burgalès de Bañuelos de Bureba s’ha organitzat un homenatge a l’Antonio Benaiges, mestre que fou del poble; el mestre Benaiges, accionista de la Cooperativa Freinet constituïda a Puigverd de Lleida a l’octubre del 33; en un dels seus escrits a 'Colaboración', butlletí dels mestres freinetistes, (companys impremptistes, els anomenava l’inspector Herminio Almendros) havia expressat la intenció d’organitzar una mena de “Batec, un grup de mestres que des de la seva escola treballaven en comú, com el que funcionava a les nostres comarques. No va poder ser, l’assassinaren els primers dies del cop d’estat feixista del 36 i les seves restes, amb altres 105 més, són encara en una de les fosses a la serra de la Pedraja.\nHistòries tristes la de molts d’aquests mestres renovadors als que hem de recuperar de l’oblit, o com diu el company Sergi Bernal, que amb tenacitat ha aconseguit treure a la llum la figura del mestre Benaiges, als que hem de “Desenterrar del silenci”.\nEls radars de control de velocitat del trànsit multaran a partir d'aquest dimarts, 19 d’agost\nIncendi de matolls i canyes al parc de la Mitjana de Lleida


Liffey - Un estudi revela una generació del menjar ràpid\nDilluns, 18 April 2016 00:00\nSegons diversos estudis de l'OCDE, Irlanda té tots els números per a esdevenir un dels països amb més obesos d'Europa d'aquí a uns anys i el resultat d'una enquesta duta a terme per la cadena de supermercats SuperValu així ho confirma, amb l'agreujant que el fet d'anar a un establiment de menjar ràpid ha esdevingut molt habitual, gairebé una cultura alimentària, entre els més joves.\nEn aquest sentit, un 71% dels adults més joves de 34 anys afirma satisfer les seves necessitats alimentàries passant comanda, presencialment, per telèfon o internet, a un take-away com a mínim una vegada a la setmana, amb un 50% consumint el menjar al mateix establiment. Per contra, un 42% adults majors de 42 anys consumeix aquest tipus de menjar una vegada a la setmana i només un 20% va a un local a consumir-lo.\nLa diferència d'hàbits segons l'edat s'explica per la manca d'habilitat dels més joves a la cuina, probablement pels canvis culturals i de mode de vida, molt més fora de casa i sense gaire temps disponible. Les dades revelen que només un 40% dels menors de 34 anys són capaços de cuinar, percentatge que s'enfila fins al 60% entre els majors de 45 anys.\nURL curta: bit.ly/1pbSjqU\nAltres notícies d'aquesta secció: « El Coppers, la Sodoma i Gomorra de Dublin, fa 20 anys Hola bon dia, porto una granada que he trobat a casa »


Un eurodiputat irlandès critica Estònia per 'haver oblidat' Catalunya durant la seva presidència de la UE - VilaWeb\nUn eurodiputat irlandès critica Estònia per ‘haver oblidat’ Catalunya durant la seva presidència de la UE\nLuke Ming Flanagan assegura estar 'molt decebut' pels silencis europeus arran de l'1-O\nL’eurodiputat irlandès Luke Ming Flanagan ha criticat avui la presidència d’Estònia de la Unió Europea dels darrers sis mesos per haver ‘oblidat’ Catalunya. En una intervenció al Parlament Europeu durant un debat de balanç de la presidència estoniana, Flanagan ha dit al primer ministre estonià, Jüri Ratas, que està ‘molt decebut’ per l’actitud de Tallinn després del referèndum de l’1-O. ‘Va passar una cosa molt important durant la vostra presidència, una nació va intentar ser lliure, Catalunya. Van fer un referèndum, però vostès van fer una declaració molt simple, dient que Espanya és un estat democràtic basat en l’estat de dret’, ha dit l’eurodiputat irlandès a Ratas. ‘On era l’estat de dret quan es pegava la gent als col·legis electorals?, ha preguntat Flanagan.\nL’eurodiputat irlandès, del grup de l’Esquerra Unitària al parlament, ha destacat que, com els estonians, ell prové d’una ‘nació petita’. ‘Com algú que prové d’un país petit, deveu valorar el fet de ser independent, el 1991 vau celebrar la llibertat de la Unió Soviètica, i us ha anat molt bé’, ha assegurat Flanagan al primer ministre estonià.\n— Jordi Solé🎗 (@jordisolef) January 16, 2018\n‘Havent celebrat la vostra pròpia llibertat, us heu oblidat dels altres?’, ha preguntat l’irlandès, afegint: ‘a vosaltres us ha anat bé, per què no permetre a Catalunya que faci el mateix, que tingui veu? Perquè tenir els seus líders exiliats, per què no els mencioneu, aquí?’.\nEl primer ministre estonià no ha contestat a les preguntes sobre Catalunya durant el seu torn de rèplica al debat però sí que ha aplaudit breument la intervenció de l’eurodiputat, segons es pot veure en el vídeo difós pel Parlament Europeu.


PxC - En defensa de les nostres senyes d'identitat\nEn defensa de les nostres senyes d'identitat\nPlataforma per Catalunya denuncia l’Ajuntament per no cumplir la llei de banderes\nReus | Redacció.- Una delegació de PxC a la capital del Baix Camp encapçalada pel delegat localAlbert Tafalla, va presentar ahir, diversos escrits de denuncia a la Subdelegació del govern de Tarragona per tal que es faci complir la llei de banderes a l’Ajuntament.\nTafalla ha comentat que “davant la més que previsible radicalització de l'ajuntament cap a postures independentistes, hem fet aquesta acció per defensar el dret de tots els reusencs a que es respecti la seva identitat. Aquesta identitat passa per dir alt i fort que ens sentim orgullosos de ser el que som, reusencs, catalans i espanyols. Cap aventura ens farà variar aquest sentiment, i què millor que fer que onegin les nostres banderes a l'ajuntament per reafirmar- ho.”\nJurament o promesa dels regidors\nRespecte de les fórmules emprades pels regidors de diversos partits per jurar o prometre el càrrec com a regidors de Reus, des de PxC, estem estudiant presentar una denúncia, com s'ha fet al Vendrell, a la JEZ, perquè invalidi les que no es van fer de d’acord amb la llei.\n“El ple d'investidura va ser una vergonya per l'actitud d'alguns dels nous regidors, encara que durant aquests quatre anys, molt ens temem, que serà la seva manera de fer”.\nPer aquest motiu “estarem molt pendents de tot el que facin per defensar els drets dels reusencs que no es veuran representats per aquests regidors”.


Desenvolupadors d'aMSN, emesene i pymsn s'uneixen per aMSN2 – GNULinux||||CAT\nDesenvolupadors d'aMSN, emesene i pymsn s'uneixen per aMSN2\nFa més o menys cosa d’un mes, als fòrums de la pàgina web del projecte aMSN, es va iniciar una discussió sobre el futur d’aMSN2. En aquest fil es van reunir els programadors d’aMSN, emesene i pymsn per tal d’establir quines serien les línies generals per desenvolupar la propera versió d’aMSN, aMSN2.\nPer començar, el principal canvi és que aMSN2 serà reescrit en python (actualment està escrit en tcl/tk). També farà servir les biblioteques EFL (Enlightenment Foundation Libraries) que permeten crear una interfície atractiva però que té alguns problemes com:\nNo hi ha versions publicades d’EFL (per la qual cosa, qualsevol que volguera fer servir l’aMSN hauria de compilar EFL, tasca complicada)\nLes APIs actuals poden canviar respecte de les de la versió final\nNo poden inserir imatges dins d’un giny de text si no hi ha suport per a icones\nTenint en compte aquest factors, aMSN2 no tindrà més remei que ser multi-front-end. Això vol dir que l’usuari podrà triar l’aspecte que vulga, segons el sistema operatiu que es tinga i també segons l’escriptori (KDE, GNOME, Enlightenment).\nLa qüestió és que, per exemple, la versió per a GNOME (programada amb gtk), serà mantinguda pels desenvolupadors d’emesen. Quant a la col·laboració dels programadors de pymsn, aquests es centraran en la part que té a veure amb el protocol MSN de comunicació.\nTot això encara es troba en desenvolupament, ja hi ha versions pre-alfa funcionant i sembla que, si tot va bé, en no molt de temps podrem gaudir d’un missatger d’internet amb protocol MSN (no sabem si s’acceptaran altres protocols) molt potent i atractiu.\nEnllaç | Fil al fòrum d’aMSN\nAljullu on 30 de juliol de 2008 at 09:07\nSi no és multiprotocol no em servirà de res. Ara bé, trobo molt positiu que s’ajuntin desenvolupadors de tres programes per desenvolupar-ne un de sol, hauria de passar el mateix amb altres programes, com els reproductors d’àudio.


Iniciem el centenari Roig Toqués a Vilanova i la Geltrú – Jordi Medina Alsina\nL’acte d’entrega dels reconeixements Roig Toqués s’acostumaven a dur a terme el juny però, l’any passat amb les circumstàncies de la pandèmia va ser del tot impossible. Parlant-ho amb la família, enlloc de post-posar-ho a la tardor vam creure més oportú traslladar-ho al març d’aquest any perquè l’acte fos l’inici de tot un seguit d’esdeveniments al voltant de la celebració del centenari del naixement Roig Toqués. I així va ser. Enguany, els premis van atorgar-se per una banda, al reconegut biòleg i socioecòleg Ramon Folch i Guillèn i, per l’altra, a l’entitat centenària del Club Nàutic Vilanova, juntament amb el reconeixement de dos projectes educatius de l’Escola Llebetx i de l’Institut Baix a Mar.\nEstratègicament creiem que cada any la setmana del 19 de març ha d’esdevenir la setmana Roig Toqués amb tot un seguit d’actes que girin al voltant de les curiositats marineres i apropar la ciutat al mar. Històricament Vilanova i la Geltrú ha crescut d’esquenes al mar i hem d’anar revertint aquesta situació. Vilanova i la Geltrú no es pot concebre sense el mar. És per això que, entre altres, hem aconseguit el segell turístic de viles marineres i se’ns projecta arreu com a tal. Som vila marinera per la nostra tradició pesquera, per ser un dels ports més importants del país, per la nostra cultura gastronòmica, el llegat indià i col·leccions patrimonials com la de Roig Toqués. Que la Setmana Roig Toqués doncs, ens faci apassionar any rere any de la nostra mar.\nFrancesc Roig Toqués era un enamorat del mar. El devia haver fotografiat milers de cops. De ben segur que avui seria un gran instagramer amb grans fotografies del mar i de tots aquells objectes que giren al voltant seu. Mar, objectes, fotografies, postals, curiositats, cinema… són moltes les paraules que definirien al sr. Roig Toqués. Jo el definiria com un col·leccionista apassionat del mar i relator d’històries on el mar, les imatges i els objectes sempre hi tenien cabuda. Era un gran relator d’històries, un apassionat de les curiositats a qui no li calien llibres ni enciclopèdies. D’un sol objecte te’n podria explicar mil històries! No només de perquè servia o d’on el va aconseguir sinó de què havia viscut aquell objecte. I el més important, aconseguia traslladar-te al seu món de curiositats marineres, d’on desitjaves no sortir-ne mai.\nEl 19 de març hagués fet els seus 100 anys. A molts dels que ens va captivar -ja de grans o de ben petits-, n’estic convençut que ens hagués agradat poder-los celebrar amb ell i fer-li bufar les espelmes amb un gran pastís. Segur que hagués estat un gran aniversari de ciutat ple de curiositats marineres amb un fort protagonisme de la Carpa Juanita… Malauradament però, això no és possible i avui ens toca recordar-lo amb un gran somriure i posar en valor la seva trajectòria i el seu llegat que ha deixat per a ciutat. Crec que estaria ben orgullós de poder tenir el seu llegat a l’Espai Far i que si pogués seria el primer que continuaria fent visites explicant els diferents objectes de la col·lecció. Que el Museu de Curiositats Marineres de l’Espai Far doncs, ens continuï impregnant del seu record i ens faci vives les seves històries dels diferents objectes.\nAquest any del centenari doncs, us animo a visitar l’Espai Far per recordar el Sr. Roig Toqués veient-lo donar menjar i beure a la carpa Juanita i copsant el seu museu amb tot el seguit d’objectes plens d’històries, historietes i curiositats. Amb la celebració d’aquesta efemèride doncs, volem apropar el personatge a la ciutadania i la ciutat al mar perquè volem seguir fent viu l’esperit de Roig Toqués i volem seguir transmetent la passió pel mar entre la ciutadania i, especialment, vers les generacions que ens succeeixen. Si el mar ens defineix com a ciutat, en Roig Toqués esdevé el nostre far que ens indica on és el mar i ens obre la porta a tot un món de curiositats marineres. Sentim-nos-hi cridats!


El "Financial Times" diu a Rajoy que "el temps s'acaba per a un acord amb Catalunya"\n13/09/2017 - 23.51 Actualitzat 14/09/2017 - 18.27\nL'article del Financial Times\nL'article titulat 'El temps s'acaba per a un acord amb Catalunya' critica la rigidesa del president espanyol en relació amb la Constitució Espanyola: "Si Madrid continua tractant la Constitució com una taula de pedra en lloc de com un document viu per servir un estat modern, dinàmic i en evolució, encara que sigui un fracàs, el temps per al sentit comú passarà aviat, diu el rotatiu.\nA més, el "Financial Times" qualifica d'"espectacle la persecució de l'Estat de les urnes i les paperetes per a la celebració del referèndum i la contraposa a l'actitud cívica dels catalans en les seves mobilitzacions. En comparació amb la protesta cívica d'aquesta setmana, l'espectacle de les forces de seguretat espanyoles intentant caçar unes i paperetes no és edificant.\nEl diari assegura que Rajoy i el Partit Popular han ajudat a fer popular l'independentisme català, incitant el Tribunal Constitucional a retallar una millora de l' Estatut de Catalunya, encara que hagués estat aprovat pels parlaments espanyol i català i aprovat en referèndum.\nEl text, a més a més, recorda que el raonament jurídic sembla enganyós quan els articles considerats inconstitucionals en l'Estatut català van sobreviure sense ser qüestionats en les regions governades pel PP, com València.\nRecorda que, una vegada en el poder, Rajoy es va negar a discutir una situació intermèdia entre l' 'statu quo' i l'independentisme.\nEl "Financial Times" afegeix que un "debat estèril sobre legitimitat i legalitat no resoldrà aquest conflicte i insta Rajoy a un canvi d'actitud:\n"Un punt de partida seria abordar la creença catalana que Madrid s'emporta una quantitat abusiva dels seus impostos"\nL'article recorda que la quantitat és molt superior a la que aporta el País Basc.


Unió de Pagesos alerta de danys molt importants en camps d'oliveres de la Ribera d'Ebre i la Terra Alta ~ EbreDigital.cat\nUnió de Pagesos ha demanat a les administracions mesures de suport per pal·liar els danys que el temporal de neu ha provocat als camps d’oliveres de les Terres de l’Ebre. El sindicat també ha reclamat celeritat a l’hora de dur a terme les valoracions dels danys per tal de poder prendre mesures de manera ràpida i efectiva perquè, entre altres qüestions, es pugui tenir en compte la reducció de mòduls de l’IRPF per danys meteorològics.\nUnió de Pagesos ha alertat, en una primera valoració dels danys, que les oliveres han resultat molt afectades, amb esquinçades i branques trencades, sobretot a la Terra Alta i la Ribera d’Ebre. El sindicat ha recordat que encara no és possible tenir una valoració més acurada perquè la pagesia no pot accedir a les finques a causa de les gelades i de l’acumulació de neu, molt humida i amb molt de pes. Per al sindicat, si en els pròxims dies persisteixen les gelades, els danys poden ser molts més elevats per a les oliveres. A més, les oliveres intensives de la Terra Alta també han patit danys importants ja que la força de la neu ha partit la guia principal de molts arbres.


12/9 - Projecció de "N1 Moroccan Diaris" i xerrada amb els realitzadors - Centre Cívic PATI LLIMONA\nInici Activitats passades 12/9 – Projecció de “N1 Moroccan Diaris” i xerrada amb els realitzadors\n12/9 – Projecció de “N1 Moroccan Diaris” i xerrada amb els realitzadors\nPer a informació i reserves: francesca.arragon@gmail.com\nEl Pati Llimona, en col·laboració amb l’Associació Africadoolu presenta N1, el proper 12 de setembre, un llargmetratge itinerant realitzat per l’escultora Francesca Amato Arragon i el videoartista Ruggero Mantovani.\nEls qui viatgen en la Route Nationale N1 es troben amb persones, pedres, paisatges, llocs de construcció i el so del vent. Al voltant d’aquesta antiga carretera, que connecta Àfrica occidental des de Tànger a Mauritània, que uneix el Mediterrani amb l’Àfrica central, dos artistes italians que durant anys han tornat al llarg de la N1 observen algunes històries que tenen a veure amb el turisme i el concepte d'”estranger”, entès com un element que ve de l’exterior i estableix noves relacions.\nAquest llargmetratge és un diari de viatge iniciat en 2008. Una anàlisi emocional i sensorial dels llocs que es converteixen en protagonistes. Una obra artesanal, feta amb càmeres petites, orgànica i espontània, basada en preses de l’arxiu Moroccan Diaris. Un diari en progrés, una pel·lícula sense fi, perquè la Route Nationale N1 encara està canviant.\nLa pel·lícula va començar a Itàlia per a tornar als llocs on es va filmar i Barcelona és\nuna parada en el seu viatge cap a l’oest.\nA les 18 h tindrà lloc una xerrada amb els realitzadors del documental sobre la representació d’Àfrica en l’era dels clixés de les xarxes socials. Seguirà, a les 19 h, la projecció del documental i cap a les 20.30 h hi haurà un aperitiu italo-marroquí.


Ordinadors i Yellowstone\nActualitzada 23/01/2019 a les 20:00\nVeig la dona mirant pel Netflix una sèrie d’una japonesa que aconsella com ordenar. La senyora en qüestió es diu Marie Kondo que, si ho pronuncies molt de pressa, et pot portar a pensar que han fet la segona part de Brokeback Mountain. No explico l’acudit que em ficaré en jardins. De seguida m’he posat a veure-ho, pensant que potser ens ordena la casa, vull dir a Catalunya. Igual parla amb el Puigdemont, el Torra, el Torrent i el Tardà i els posa a tots al seu lloc al calaix de les calcetes. Anava a fer una brometa sobre posar ordre a les golfes, però si abans em ficava en un jardí, ara queia directament al parc de sequoies de Yellowstone. Per cert, que les coses han canviat per allà. L’os Yogui dirigeix el parc de Badalona, el petit Bubu, delegat del bosc, ha desaparegut i el guardabosc continua volent destrossar la sanitat dels arbres.\nEn el tema de l’ordre, el problema més gran que tinc són els records sentimentals. En tinc capses i capses plenes. Una pel·lícula en super-8 dels carnavals del 85 a Reus, una calculadora premi de Mecanografia, una carta del Garriga des de Bolívia, una foto conjunta de Recasens i Gomis del 86, un carnet de premsa de The Old Times. No sé si a vosaltres us passa, que les capses es reprodueixen a les nits. I cada setmana n’hi ha més. Passa el mateix amb els llibres, i no saps si pots llençar aquell llibre de Constitucional de quan vas estudiar Dret, perquè no saps si al final el canviaran o al teu nét li servirà el mateix.\nSort que no he llençat una insígnia de la Falange de quan anava a l’OJE del Niloga de Reus. Ara torna a ser tendència!\nComenta el contingut : Ordinadors i Yellowstone


La suspensió dels Santfermins posa en dubte la celebració de les Falles en juliol\nLa data de celebració de la festa fallera continua sent una incògnita\ndimarts, 21 d’abril 2020 - 14:20h\nLa data de la celebració de les Falles continua sent una incògnita | Ajuntament de València\nEste mateix dimarts, s'ha conegut la notícia de què els Santfermins 2020, que se celebren en juliol, han quedat suspesos per la pandèmia del coronavirus. Són moltes les celebracions que han hagut de ser posposades, moltes d'elles sense data confirmada de retorn, com les Falles.\n«Els hem convocat per a donar una notícia que, per molt esperada que fora, no deixa de produir tristor. Hem pres la decisió de suspendre les festes de Sant Fermí d'enguany», ha anunciat l'alcaldessa de Pamplona, Ana Elizalde.\nDavant d'esta notícia, la incògnita de la celebració de les Falles es complica encara més. L'alcalde de València, Joan Ribó, afirmà en un primer moment que se celebrarien en juliol, mentres que fa només unes setmanes el president de la Generalitat, Ximo Puig, assegurà que no estava gens clar que la festa fallera se celebrara en estiu.\nUna data que pareix, ara més que mai, que no serà la definitiva. A pesar d'això, no serà fins al dia 16 de juny que l'Ajuntament i els representants de les comissions falleres decidiran la data definitiva o estudiaran unes altres. Una de les més sonades és el pont d'octubre, però això no ho sabrem fins que no es faça l'anunci oficial.


Ajuntament de la Garriga/La Garriga celebra la Diada\nData i hora oficials: 19/09/2020 10:48\nLa Garriga celebra la Diada\nÚltima revisió 11-09-2020 13:14\nLa plaça de l’Església ha acollit aquest matí l’acte institucional de l’Onze de Setembre organitzat des de l’Ajuntament.\nHa obert l’acte el regidor de Cultura, Lluís Rodríguez “Pote”, amb un record especial a totes les persones i famílies afectades per la Covid-19, a qui ha enviat l’escalf en nom de tot el consistori. En el seu parlament, el regidor també ha recordat que enguany es celebra 40è aniversari de la constitució del Parlament de Catalunya, una data que va arribar després d’anys de repressió. “Seguirem treballant plegats per un futur millor per a tothom”, ha assegurat.\nParlament de l'alcaldessa\nAl seu torn, l’alcaldessa de la Garriga, Dolors Castellà (ERC), ha denunciat que aquesta era “una Diada tacada per la repressió de l’Estat espanyol”, per la persecució ideològica de l’independentisme i la vulneració de drets i llibertats "absolutament fonamentals".\nCastellà ha afirmat que l’1 d’Octubre de 2017 "es van escriure els episodis fundacionals de la República Catalana”. I ha afegit: "aquesta República Catalana també es construeix fent feina i fent-la bé, encara que de vegades no es vegi. Durant aquesta crisi hem treballat per estar al costat de qui ho necessitava, hem treballat per la Garriga”. L’alcaldessa ha tancat el seu discurs amb les paraules de Jordi Cuixart “Ho tornarem a fer i tornarem a vèncer”.\nParlaments de grups polítics\nAls parlaments polítics dels grups municipals hi han participat Junts per la Garriga, la CUP i el Grup de Regidors no Adscrits, a més d'Esquerra Republicana de Catalunya.\nLa portaveu de JuntsxLG, Carlota Torné, ha remarcat que “cal tirar endavant amb la voluntat del poble català” i que els motius de la reivindicació de la Diada “hi continuen sent”. “Celebrem l’Onze de Setembre amb el mateix batec que l’1 d’Octubre però amb distància”, ha apuntat, tot fent una crida a la responsabilitat però, alhora, a la “constància i a la perseverança”.\nDes de la CUP, el regidor Pep Tarradas, ha denunciat la repressió de l’Estat, on ha assegurat que no hi havia una reparació real de poders. També ha lamentat la “complicitat del gobierno más progressista de la historia i de tot l’aparell de l’Estat per defensar la continuïtat de la monarquia espanyola”. Des de la CUP es fa una crida a la lluita pels drets socials, a més dels polítics, per poder tirar endavant polítiques transformadores. “Cal abordar sense por la qüestió social des de l'independentisme”.\nEl portaveu del Grup de Regidors no Adscrits, Jordi Pubill, ha manifestat la seva “esperança i voluntat de reprendre a Catalunya el camí cap a la llibertat”. Segons Pubill, “una manera de fer servei al país és treballar pel poble i la seva gent, deixant el partidisme de banda i sense fer valdre l’interès individual per damunt del col·lectiu”.\nL’acte ha comptat, també, amb un Ball d’Homenatge a la Senyera, a càrrec de les entitats Grallarriga, Ball de Gitanes i La Garriga Balla - Ball de Cintes.\nA més, durant tot el matí, diversos col·lectius, entitats, partits polítics i particulars han fet la seva ofrena floral a la senyera que hi ha hissada a la plaça de l’Església. També han fet una ofrena floral en nom del consistori regidors i regidores dels grups municipal que han assistit a l'acte (ERC, Junts, CUP, PSC i Grup de Regidors No Adscrits). Les ofrenes es podran seguir fent al llarg de tota la jornada d’avui.\nL’acte institucional s’ha celebrat respectant totes les mesures preventives per evitar la propagació del coronavirus.\nOfrena floral a la Senyera.


Tribuna Ganxona » ESCACS Francesc Parramon, campió del I Torneig Blitz d'Escacs "Cas Romagué"\nPortada » Portada » ESPORTS » ESCACS » Francesc Parramon, campió del I Torneig Blitz d’Escacs “Cas Romagué”\nFrancesc Parramon, campió del I Torneig Blitz d’Escacs “Cas Romagué”\nUna instantània de la sala de joc de la Casa Irla (Foto: Xavier Sabater)\nAquest 26 de maig per la tarda es va celebrar el Primer Torneig d’Escacs a Ràpides “Cas Romagué” a la Casa Irla, on va resultar primer classificat en Francesc Parramón, del Club d’Escacs Gerunda, essent invicte en les 9 rondes que va durar la competició.\nEl total de participants van ser 29, entre federats i no federats, per la qual cosa no era homologable per l’ELO. D’aquesta manera, s’ha donat oportunitat a jugadors aficionats que no estaven en cap club. Entre els participants hi hagut gent de Girona, Lloret de Mar, Cassà de la Selva, Sant Feliu de Guíxols, Platja d’Aro, Tossa de Mar i Santa Pau. El segon classificat ha estat en Lluís Casanellas, Mestre Català, del Club Santa Eugènia de Girona, i tercer classificat l’Arnau Clot també del Santa Eugènia. Els trams d’ELO els han guanyat Abraham Verano del Club Guixolenc d’Escacs, Jordi Vidal del Club d’Escacs Santa Eugènia i Jan Ribas dels Peons de Tossa. Hi hagut un premi especial per a l’única femenina del torneig que ha correspost a Laia Carrasco dels Peons de Tossa.\nEl millor jugador de Sant Feliu de Guíxols ha estat Jordi Serra que ha quedat en setè lloc de la classificació. Podeu veure els resultats en aquest link: http://chess-results.com/tnr354068.aspx?lan=2&art=1 .\nEl què ha comptat és que la gent ha sortit molt contenta de l’organització, que ha anat a càrrec del Club Guixolenc d’Escacs i la Taverna “Cas Romagué”, i els qui han optat també per quedar-se a sopar ho han trobat tot excel·lent.\nEl club dóna les gràcies als establiments col·laboradors Can Kiku, Ca l’Àngel i a la Fundació Irla. Com a novetat, per a visualitzar els emparellaments es va fer servir la pantalla gegant de la Casa Irla, una idea agafada d’un campionat que es va celebrar a Tossa anteriorment. Cap participant va marxar amb les mans buides, doncs cadascun va tenir un diploma de participació gentilesa de “Cas Romagué” i un fuet gentilesa de Can Kiku.\nEl local de la Casa Irla reuneix d’unes excel·lentíssimes condicions per a poder fer aquests esdeveniments, gaudint també d’equip de so que va fer possible que tothom pogués escoltar bé les directrius de l’arbitratge abans de començar el torneig i per fer el lliurament de premis. Inclús, la sala on es va celebrar el campionat era molt acollidora i confortable.\nDurant el sopar, els comensals van gaudir de la final de la Champions de futbol en què el porter del Liverpool va fer dues pífies i va ocasionar que el Real Madrid sigui campió d’Europa. En definitiva, un èxit tot plegat i amb ganes de convocar l’any que ve el II Torneig Blitz “Cas Romagué”.\nSecció: ESCACS, ESPORTS


Àngel Canosa reivindica el treball fet per ERC a l'Ajuntament - El Gerió Digital\nAhir va ser presentat oficialment com a candidat per a revalidar l'alcaldia\nDissabte, 28 de maig de 2022 07:45h\nPere Aragonès i Àngel Cansosa, ahir a Blanes\nÀngel Canosa ja és oficialment el candidat d’ERC per Blanes (Selva) a les eleccions municipals de 2023. En un acte celebrat ahir i que va comptar amb la presència del president de la Generalitat de Catalunya, Pere Aragonès, Canosa va expressar davant dels blanencs presents a la plaça 1 d’Octubre la seva voluntat de seguir liderant el canvi a Blanes: “Junts continuarem liderant el canvi perquè volem que la nostra estimada ciutat esdevingui la capital del viure bé, del turisme familiar i sostenible i de l’atenció a la gent gran, jovent i canalla”.\nCanosa ha reiterat que “Blanes és el millor lloc del món on desenvolupar el teu projecte de vida, aprendre, treballar, estimar i gaudir. Aquesta és la nostra ambició, i per això hem pres la decisió de continuar liderant Blanes. Per projectar-la al segle XXI, perquè Blanes miri endavant i sobretot per assegurar un futur digne als nostres joves”.\nEn el seu discurs, l’actual alcalde de la ciutat s’ha mostrat ferm i convençut del treball realitzat fins ara i ha volgut agrair a tots els companys i companyes que l’han ajudat a aconseguir el canvi polític a Blanes.\nAixí mateix, el candidat també ha agraït la presència del president de la Generalitat, Pere Aragonès, per acompanyar-lo en un dia tan important. El cap de l'executiu ha destacat que “Blanes pot exercir un lideratge de transformació, progrés i de garantia de qualitat de vida”.\nEl president ha manifestat que “necessitem que les urnes revalidin aquest projecte que està portant transformació, proximitat i progrés a la ciutat. Hem de tenir un ajuntament com està essent el que encapçala l’Àngel, per poder seguir treballant per tots els habitants de la ciutat, pel Blanes sencer”.


Cap de setmana formatiu per als àrbitres de curses per muntanya de la FEEC - FEEC - Federació d'Entitats Excursionistes de Catalunya\nNotícies - 02/02/2016\nCap de setmana formatiu per als àrbitres de curses per muntanya de la FEEC\nEls àrbitres de curses per muntanya de la Federació d’Entitats Excursionistes de Catalunya (FEEC) s’han reunit a Cornudella de Montsant (el Priorat) per a participar en un cap de setmana de formació. Coordinats per Javier Palomo i Martí Riera, els àrbitres han dividit la formació en dues sessions, una dissabte 30 de gener i l’altra l’endemà diumenge 31 de gener.\nEls assistents han participat en una xerrada que ha servit per a millorar la comunicació, la cohesió i la coordinació de l’equip, a càrrec d’Orthos. També han fet un balanç de la temporada 2015 juntament amb l’Àrea Tècnica de la FEEC, el Comitè de Curses d’Ultraresistència i el de Curses per Muntanya, i s’ha parlat dels canvis en el nou reglament. També s’ha repassat el protocol de marcatge i han tancat el dissabte amb un sopar de germanor. Diumenge els àrbitres s’han desplaçat per a fer pràctiques i una prova física, i s’ha repassat el protocol de marcatge fent una pràctica per a la zona.\nLa temporada de Curses per Muntanya de la FEEC comença el 21 de febrer amb i la Cursa de Muntanya la Cameta Coixa, campionat de Catalunya per equips, i la 4a Cursa d’Eramprunyà; la de Curses de Resistència de la FEEC comença el 17 d’abril amb la cursa Pels Camins dels Matxos, i la de Curses d’Ultraresistència de la FEEC el 2 d’abril amb la 5a Ultra Trail Muntanyes de la Costa Daurada.


Hipra començarà a vendre la seva vacuna contra la covid-19 abans de l'estiu vinent: "No hauríem d'anar més enllà" La República\nHipra començarà a vendre la seva vacuna contra la covid-19 abans de l’estiu vinent: “No hauríem d’anar més enllà”\nACN Barcelona.-La farmacèutica catalana Hipra té previst iniciar la comercialització de la seva vacuna contra la covid-19, encara en fase experimental, abans de l’estiu vinent. “No hauríem d’anar més enllà”, […]\nACN Barcelona.-La farmacèutica catalana Hipra té previst iniciar la comercialització de la seva vacuna contra la covid-19, encara en fase experimental, abans de l’estiu vinent. “No hauríem d’anar més enllà”, ha assegurat aquest dijous la directora de Registres i d’I+D de la companyia, Elia Torroella, en una entrevista a ‘RAC1’. Aquest seria l’escenari més pessimista, mentre que el més optimista contempla iniciar la distribució del vaccí a principis de 2022. Torroella ha explicat que el laboratori amb seu a Amer començarà a produir de forma massiva la vacuna a partir d’aquest octubre, a l’espera de rebre l’autorització de les autoritats sanitàries “Hem d’assegurar que tindrem suficients unitats per distribuir quan s’aprovi la vacuna”, ha apuntat.\nDurant l’entrevista, Torroella també ha explicat el funcionament de la vacuna d’Hipra, a base de proteïnes recombinants, una tecnologia que no es troba en cap dels vaccins que fins ara han rebut el vistiplau de l’Agència Europea de Medicaments. “En el fons aconsegueix el mateix que les altres vacunes, però ho fa d’una forma diferent; en el nostre cas, l’organisme té menys feina per generar una resposta immunitària”, ha explicat. “És per això que també són vacunes que triguen més a desenvolupar-se”, ha afegit.La directiva també ha detallat que seran necessàries dues dosis per aconseguir la immunitat, tot i que també pot actuar com a dosi de recordatori. Entre la primera i segona hauran de passar 21 dies. Alhora, Torroella ha explicat que l’empresa ha desenvolupat una plataforma que els permetrà adaptar-se a les noves variants del virus. Per ara, la seva vacuna està basada en dues proteïnes recombinants de les variants alfa i beta, és a dir, les variants britàniques i sud-africanes.La vacuna d’Hipra s’haurà de conservar en temperatures d’entre 2 i 8 graus centígrads, una característica que, segons Torroella, “facilita enormement la distribució”, sobretot en països que tenen problemes per poder guardar vaccins que requereixen congeladors. “Creiem que tenim una molt bona proposta per controlar la pandèmia”, ha subratllat.Hipra és la primera empresa de l’Estat que rep l’autorització de l’Agència Espanyola de Medicaments i Productes Sanitaris (AEMPS) per dur a terme un assaig clínic en humans d’una vacuna contra la covid-19. Les proves es faran en diversos centres hospitalaris, i hi participaran persones que tinguin entre 18 i 39 anys.


Comencen a arribar els participants a la Saloufest\nAjuntament i sector privat defensen la festa i prometen garantir el civisme. No hi ha canvis en la seguretat però sí en la publicitat, que ja no crida als excessos.\nDANIEL REVENGA Salou 10/04/2011 21:38\n260x366 En l'última edició, el que havia de tenir una finalitat esportiva va acabar sent una gran borratxera. / JAUME SELLART / EFE En l'última edició, el que havia de tenir una finalitat esportiva va acabar sent una gran borratxera. / JAUME SELLART / EFE\nMés de cinc mil estudiants britànics d'entre 20 i 23 anys han arribat al llarg d'aquest diumenge a Salou per participar en la primera tongada de la desena edició de la Saloufest. Es tracta d'una iniciativa turística del sector privat que, segons l'empresa promotora, té una finalitat esportiva, però que l'any passat va generar una important polèmica arran de les activitats nocturnes dels participants.\nDesprés d'assistir a la part esportiva del programa, el joves britànics de la Saloufest van ocupar massivament els locals d'oci nocturn durant una setmana. Tot i que no hi va haver incidents importants, el consum d'alcohol a la via pública i el comportament extravagant dels joves -càntics, disfresses...- van provocar les queixes d'alguns veïns i turistes, però sobretot van reobrir el debat sobre el model turístic de Catalunya, amb la censura del denominat "turisme de borratxera" com a teló de fons.\nFins i tot Josep Huguet, en aquell moment conseller de Turisme, va advertir a la capital de la Costa Daurada que podria perdre la certificació de Turisme Familiar si no s'hi garantia el civisme. Una estirada d'orelles que no va ser ben rebuda a Salou. Tant l'Ajuntament com el sector privat defensen la iniciativa com una manera de desestacionalitzar la temporada turística més enllà dels mesos d'estiu.\nDes de l'Ajuntament asseguren que no han previst cap dispositiu especial per fer front a la Saloufest. El seu portaveu, Ramon Tibau, creu que "amb el reforç policial ordinari propi d'aquestes dates n'hi ha d'haver prou per garantir l'ordre. A l'estiu es concentren molts més usuaris de l'oci nocturn i ho assumim amb normalitat". L'edició d'enguany, això sí, incorpora alguns canvis fruit de la polèmica de l'any passat. L'empresa encarregada del màrqueting, seguint les recomanacions de l'Ajuntament, ha deixat d'utilitzar com a reclams les referències explícites al sexe i a l'alcohol que hi havia l'any passat al material promocional.\nA més, a l'hora de coordinar les sortides nocturnes es tindrà molt en compte la capacitat dels locals per evitar que alguns joves es quedin bevent i fent gresca al carrer, amb el soroll i altres molèsties que això comporta. Una altra novetat és que aquest any hi ha en vigor la nova ordenança del civisme de Salou, que preveu la possibilitat de sancionar, entre altres comportaments incívics, conductes com beure alcohol a la via pública o circular pels carrers amb el tors nu.\nEls aspectes d'aquesta ordenança han estat inclosos en els materials que han rebut els participants de l'esdeveniment traduïts a diversos idiomes. Tibau resumeix que "la Saloufest sempre ha funcionat bé, però enguany els participants estaran més informats i més ben organitzats". Des de Sol Active Tours, l'empresa organitzadora, Doreen Straatman assegura que "són gent jove i estan de vacances, i és lògic que surtin a divertir-se a la nit, però hem de vetllar perquè ho facin dins dels límits del civisme".\nEl hotelers, a favor\nEl sector hoteler, per la seva banda, defensa també la Saloufest. Creuen que el calendari és l'adequat, perquè és just abans de la Setmana Santa, que marca l'inici de la temporada d'estiu. Joan Antoni Padró, vicepresident de l'Associació Hotelera Salou-Cambrils-la Pineda, opina que "les coses es van fer bé l'any passat i enguany es faran millor". Segons ell, la polèmica es deu al tractament que en van fer "alguns mitjans de comunicació i a les declaracions d'algun polític", i titlla d'"ull inquisidor" el corrent crític en contra. Tot i això, considera encertats els canvis a la publicitat que eviten les referències a l'alcohol i al sexe.


La gestió de l'error | www.slowfoot.net\nLa confiança és un element bàsic per afrontar qualsevol repte personal o col·lectiu. Incidir en la gestió correcta dels errors, de les emocions, de la pressió, saber com afrontar adequadament la responsabilitat són aspectes fonamentals a l’hora d’encarar un procés d’aprenentatge i determinen la consolidació adequada dels continguts. Com ho és també avançar cap a processos cada cop més personalitzats per seleccionar correctament l’estil de direcció i la comunicació sempre pensant en el màxim benefici per al receptor. Perquè no cal tractar tothom igual (respecte a la diversitat), però sí garantir-los les mateixes oportunitats (respecte a la igualtat). Aquesta màxima val per a tots els processos formatius, també els que van lligats a les diverses activitats esportives.\nHi ha múltiples intents d’acotar una definició per al futbol, però una de les que ha fet més o menys fortuna sintetitza la importància de tots els factors enumerats fins ara: “El futbol és un estat d’ànim.” I la base d’aquest estat d’ànim té com a pilar uns nivells adequats d’autoestima, la qual cosa ens porta a la clau de tot l’entremat: la capacitat dels formadors per tenir el grau de tolerància adequat, en funció de l’edat i de les exigències dels esportistes. Primer, perquè uns marges generosos de tolerància permeten als joves jugadors gaudir d’un nivell d’exploració prou ampli per poder experimentar per ells mateixos les conseqüències i alhora el valor pedagògic de les errades. Si els educadors limiten molt el marge d’acció, anticipen solucions, coarten la creativitat o negativitzen i estigmatitzen l’error poden aparèixer inseguretats i inhibició.\nDesterrar la por a l’errada és clau perquè els joves tinguin tranquil·litat per expressar el seu potencial\nEl treball per desterrar la por a l’errada és molt important per permetre la progressió dels esportistes i que tinguin el plus de tranquil·litat i serenor necessari per atrevir-se a expressar la seva personalitat, la seva creativitat. En els esports d’equip, a més, també s’ha de trobar l’equilibri entre el jo i el nosaltres. En aquests esports és decisiu oferir les eines per identificar quines són les qualitats i els recursos que té cada jugador i mostrar de quina manera es complementen, com es combinen millor en benefici de l’equip.\nTota aquesta feina, però, no només recau en els formadors, sinó que també ha de tenir com a protagonistes actius l’entorn dels nostres joves i cadascun d’aquests protagonistes hi juga un paper determinat, des de l’àmbit familiar fins als mitjans de comunicació, passant per les actituds dels aficionats que assisteix als esdeveniments esportius o un prisma marcadament pedagògic en els àrbitres, especialment en els de categories inferiors.\nSi s’aconsegueixen assentar aquestes bases d’autoestima i confiança en els propis recursos dels joves esportistes, no només milloraran el seu rendiment, sinó que sabran gestionar les derrotes i reconduir-les no cap a la frustració sinó com un element motivador més per millorar.\nArticle publicat a L’Esportiu (22/11/2015)\nTags Futbol formatiu


malgratcomunicacio.cat - Portal multimèdia de l'Ajuntament de Malgrat de Mar - 12 grups participaran aquesta nit a La Malgratenca\n14-08-2018 / 08:36:17\n14-08-2018 / 09:07:50\nUna dotzena de grups prendran part aquesta nit a la gimcana nocturna La Malgratenca, que cada any organitza l'Agrupament Escolta i Guia Sant Nicolau. Els participants recorreran diferents indrets del poble resolent diverses proves. Per aquest dimarts també s'ha programat un esmorzar popular, l'abordatge a la platja, la tirada de xíndries i un taller de circ.\nLa Festa Major també es viurà amb intensitat tant demà com demà passat, dia de Sant Roc. Per demà s'ha programat el 55è Gran premi de Festa Major Cursa Ciclista, la fira del disc, la cursa del Miner de Ferro i un concert de Blues. Dijous hi haurà un concurs de petanca, l'ofici de Sant Roc, un espectacle itinerant, el concert i el ball de Festa Major i el castell de focs artificials. El dia de Sant Roc, a més, començaran les barraques. Actuaran a la plaça de Xesco Boix els grups Tropical Roots, Dr. Calypso i Seguirem.\nSant Roc festa major


G.06 / IGUALTAT / G IGUALTAT\nTaller: ACTUA! Per prevenir l'abús infantil\nFormació per als professionals sobre la detecció i notificació davant els possibles casos de maltractament i abusos.\n- Entendre la realitat de l'abús sexual a menors, els seus índexs d'incidència i efectes en els individus i en la societat.\n- Comprendre com passa l'abús sexual a menors.\n- Desenvolupar recursos per actuar responsablement en els casos d'abús sexual a menors.\n- Entendre el rol proactiu que les organitzacions per a la infància i joventut han d'afrontar per protegir els nens i educar les seves comunitats sobre l'abús sexual a menors.\n- Conceptualització del maltractament infantil i l'abús sexual a menors.\n- La realitat actual de l'abús sexual infantil.\n- Conseqüencies de l'abús sexual.\n- Perfil i comportament de les persones abusadores.\n- Com prevenir l'abús sexual.\n- Indicadors d'abús en un/a menor.\n- Comportaments sexuals apropiats segons l'edat.\n- Com reaccionar i actuar davant d'un cas d'abús sexual infaltil.\n- Prevenció: Crida ben fort, Estela! I guia didàctica.\n- Recursos assistencials existents a Balears: on acudir.\nAquest taller està adreçat al professorat de tots els nivells educatius.\nEl número màxim de participants és de 40 persones per sessió per tal de garantir la participació activa de tots. L'activitat es realitzarà a cada centre educatiu que estigui interessat en rebre l'activitat.\nEls centres interessats, s'hauríen d'adherir al Pacte Palma contra la violència de gènere a través de la nostra web www.pactepalma.com això vos permetrà establir un llaç amb nosaltres més personal per mitjà del qual tindrem moltes més opcions d'organitzar accions i activitats en relació al tema de violència de gènere pel qual s'han interessat des del moment que volen fer els tallers oferts.\nActivitat disponible del 16 de setembre de 2019 al 19 de juny de 2020.\nPer a qualsevol consulta podeu contactar amb la Fundació RANA (Red de Ayuda a Niños Abusados) i demanar per Patricia Moliné al tel. 971 724 795 o a l'e-mail: patricia@fundacionrana.org o pàgina web: www.fundacionrana.org.


La caducitat dels líders – Francesc-Marc Álvaro\nFrancesc-Marc Álvaro | La caducitat dels líders\npost-template-default,single,single-post,postid-6653,single-format-standard,mikado1,mikado-core-2.0.4,ajax_fade,page_not_loaded,,mkd-theme-ver-2.1,vertical_menu_enabled, vertical_menu_width_290,smooth_scroll,side_menu_slide_from_right,wpb-js-composer js-comp-ver-6.0.5,vc_responsive\n04 feb 2021 La caducitat dels líders\nMostrar el que no veiem, explicar el que no hem entès i assajar una mica d’autocrítica. Crec que això és el que cal esperar de les memòries d’un polític (o d’una personalitat que hagi exercit el poder en qualsevol àmbit) avui dia. Si no és així, no fa falta que les escriguin. Vaig començar el llibre Una tierra prometida –primera part de les memòries de Barack Obama– sense esperar gaire cosa més que un exercici elegant de justificació d’un tipus intel·ligent que va veure com els seus ideals no van poder concretar-se amb l’audàcia que transmetien els seus primers discursos. Però hi ha molt més al llibre de qui fou president dels Estats Units abans del terrible Donald Trump. D’entrada, hi ha una certa teoria sobre la vocació de servei públic i una mirada incisiva sobre\nles avaries de la democràcia i l’origen del que despatxem com a descrèdit de la política. Tot això embolicat en una higiènica distància crítica –variable, segons els episodis relatats– que s’agraeix, perquè ens fa sentir adults al mig del xiquiparc de la demagògia partidista.\nA l’explicar els orígens del seu salt a la política institucional, Obama es refereix a l’experiència del primer alcalde negre de Chicago, Harold Washington, que va posar en pràctica un programa ambiciós però va morir abans de poder consolidar el seu projecte. Després d’aquella etapa, l’alcaldia va anar a parar en mans d’un representant del vell establishment. El jove Obama va extreure algunes lliçons d’allò: “Vaig veure com la gran energia del moviment no va poder perdurar sense estructura, organització i lideratge. Vaig veure com una campanya política basada en la reparació racial, per molt raonable que fos, generava temor i una reacció en contra i, en última instància, limitava el progrés. I, en el ràpid col·lapse de la coalició de Harold després de la seva mort, vaig veure el perill de dependre d’un sol líder carismàtic per aconseguir el canvi”. Lideratge, carisma i canvi. Paraules que, ara i aquí, poden sonar a xinès. No només a Catalunya, també a Madrid. Si posem la vista en el conjunt europeu, no hi ha gaire on triar i remenar un cop hem esmentat l’admirable cancellera Merkel.\nObama adverteix dels riscos dels projectes que ho basen tot en la màgia de l’hiperlideratge\nNo deixa de ser irònic que sigui Obama, carismàtic de manual, el que ens adverteix dels riscos dels projectes que ho basen tot en la màgia de l’hiperlideratge. Malgrat aquesta contradicció, el seu missatge ha de ser escoltat, molt més en un moment en què –tant a escala local com a escala continental– tenim al davant un escenari complicat que exigirà grans acords per superar la crisi social i econòmica generada per la pandèmia. En el cas de la societat catalana, els que siguin cridats a conduir les institucions d’autogovern –ho sabrem després del 14 de febrer– tenen un repte afegit: desencallar. Parlem d’una tasca delicada que exigirà imaginació i gestos de gruix, a més de cares noves.\nTots els lideratges tenen el seu moment i esgotar-los més enllà de la seva caducitat pot ser contraproduent. El coratge de saber sortir d’escena no abunda. En la mesura que vivim una política desfigurada per un pes exagerat de l’emoció i per la influència tòxica de la judicialització, els relleus a les cúpules polítiques s’ha convertit en una cosa que no pot analitzar-se amb paràmetres normals. Amb tot, i assumint l’excepcionalitat d’aquesta hora, està clar que els anys que venen reclamen líders efectius i autònoms que vulguin defensar les seves posicions reformulant-les quan això permeti avançar. Líders que no tinguin por de resultar poc simpàtics o impopulars, i que argumentin els canvis sense maquillar les seves pròpies contradiccions, al contrari: posant-les sobre la taula i desactivant-les.\nLes memòries d’Obama emeten la música d’un compromís robust en tensió permanent amb els seus propis límits. Tant de bo aquesta actitud fos imitada als nostres verals.